**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՊՐՈԲԱՑԻԱՅԻ ԾԱՌԱՅՈՒԹՅԱՆ ՄԱՍԻՆ**

**Գ Լ ՈՒ Խ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան**

1. Սույն օրենքը կարգավորում է պրոբացիայի ծառայություն իրականացնող լիազոր մարմնի (այսուհետ՝ Պրոբացիայի ծառայություն) խնդիրները, կազմակերպման և գործունեության հիմունքները, պրոբացիայի ծառայության՝ որպես պետական ծառայության առանձին տեսակի, առանձնահատկությունները:

**Հոդված 2. Պրոբացիայի ծառայությունը**

1. Պրոբացիայի ծառայությունը «Պրոբացիայի մասին» օրենքին համապատասխան ապահովում է պրոբացիայի ծառայության գործառույթների և սույն օրենքով նախատեսված խնդիրների իրականացումը:

2. Պրոբացիայում ծառայող քաղաքացին հանրային ծառայող է:

3. Պրոբացիայի ծառայությունում ծառայությունն իրականացվում է օրինականության, մարդու և քաղաքացու իրավունքներն ու ազատությունները, պատիվն ու արժանապատվությունը հարգելու, մարդասիրության ու հրապարակայնության սկզբունքների պահպանմամբ` միանձնյա ու կենտրոնացված ղեկավարման միջոցով:

**Հոդված 3. Պրոբացիայի ծառայության մասին օրենսդրությունը**

1. Պրոբացիայի ծառայության գործունեությունը կարգավորվում է Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, «Պրոբացիայի մասին» օրենքով, «Հանրային ծառայության մասին» օրենքով, «Քաղաքացիական ծառայության մասին» օրենքով, սույն օրենքով, այլ օրենքներով և իրավական ակտերով:

2. Պրոբացիայի ծառայողների աշխատանքային հարաբերություններին վերաբերող հարցերը, որոնք կարգավորված չեն սույն օրենքով, կարգավորվում են «Քաղաքացիական ծառայության մասին» և «Հանրային ծառայության մասին» օրենքներով:

3. Սույն հոդվածի 2-րդ մասով սահմանված իրավական ակտերով նախատեսված հարաբերությունները կարգավորված չլինելու դեպքում դրանք կարգավորվում են Հայաստանի Հանրապետության աշխատանքային օրենսդրությամբ:

4. Պրոբացիայի ծառայողների բարեվարքության համակարգի և դրանից բխող այլ հարաբերությունների իրավակարգավորումները, որոնք պարտադիր են պրոբացիայի ծառայողների համար, կարգավորվում են «Հանրային ծառայության մասին» օրենքով:

**Գ Լ ՈՒ Խ  2**

***ՊՐՈԲԱՑԻԱՅԻ ԾԱՌԱՅՈՒԹՅԱՆ ՀԱՄԱԿԱՐԳԸ, ԴՐԱՆՑ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՄԱՆ ՀԻՄՈՒՆՔՆԵՐԸ***

**Հոդված 4. Պրոբացիայի ծառայության խնդիրները**

1. Պրոբացիայի ծառայության խնդիրներն են՝

1) քրեական վարույթի ընթացքում «Պրոբացիայի մասին» օրենքով նախատեսված այլընտրանքային խափանման միջոցների կատարումը.

2) ազատությունից զրկելու հետ չկապված պատիժների և դատարանի կողմից կիրառած հարկադրանքի այլ միջոցների կատարումը.

3) ազատությունից զրկելու հետ չկապված պատիժների և «Պրոբացիայի մասին» օրենքով նախատեսված այլընտրանքային խափանման միջոցների կատարման անհատական պլանավորման իրականացումը.

4) իրավաբանական անձանց նկատմամբ դատարանի կողմից նշանակված քրեաիրավական ներգործության միջոցների կատարումը.

5) պատիժը կրելուց պայմանական վաղաժամկետ ազատելու մասին զեկույցների տրամադրումը.

6) պատիժը պայմանականորեն չկիրառելու, պատժի կրումից ազատելու, պատժից պայմանական վաղաժամկետ ազատման դեպքում փորձաշրջանի մեջ գտնվող կամ պատժի կրումը հետաձգված անձանց նկատմամբ սահմանված վերահսկողության իրականացումը.

7) պրոբացիայի շահառուի և տուժողի (տուժողի իրավահաջորդի) միջև հաշտարարության իրականացումը.

8) վերասոցիալականացման ծրագրերի մշակումն ու իրականացումը։

2. Պրոբացիայի ծառայությունն իրականացնում է նաև օրենքով նախատեսված այլ խնդիրներ:

**Հոդված 5. Պրոբացիայի ծառայության համակարգը**

1. Պրոբացիայի ծառայությունը կազմված է կենտրոնական մարմնից և տարածքային մարմիններից:

2. Պրոբացիայի ծառայությունը իրականացվում է Պրոբացիայի ծառայության կենտրոնական մարմնի հիմնական մասնագիտական ստորաբաժանումներում և տարածքային մարմիններում:

3. Պրոբացիայի ծառայության կառուցվածքը և հաստիքացուցակը հաստատում է Հայաստանի Հանրապետության արդարադատության նախարարը:

4. Պրոբացիայի ծառայության կենտրոնական և տարածքային մարմիններն ունեն Հայաստանի Հանրապետության զինանշանի պատկերով և իրենց հայերեն անվանմամբ կլոր կնիք, միասնական նմուշի ձևաթղթեր, խորհրդանիշ և անհատականացման այլ միջոցներ:

5. Պրոբացիայի ծառայության կենտրոնական և տարածքային մարմինների կողմից օգտագործվող կնիքի, միասնական նմուշի ձևաթղթերի, խորհրդանիշի, անհատականացման այլ միջոցների, կրծքանշանի նկարագիրը և կրելու կարգը հաստատում է Հայաստանի Հանրապետության արդարադատության նախարարը:

**Հոդված 6. Գլխավոր քարտուղարը և քաղաքացիական ծառայությունը**

1. Պրոբացիայի ծառայությունը ունի գլխավոր քարտուղար։ Գլխավոր քարտուղարի լիազորությունները սահմանվում են «Կառավարչական իրավահարաբերությունների կարգավորման մասին» օրենքով։

2. Պրոբացիայի ծառայության գլխավոր քարտուղարը քաղաքացիական ծառայող է, որին օրենքով սահմանված կարգով պաշտոնի նշանակում և պաշտոնից ազատում է վարչապետը:

3. Գլխավոր քարտուղարի համակարգման ներքո գործում են պրոբացիայի ծառայության աջակցող մասնագիտական կառուցվածքային ստորաբաժանումների աշխատակիցները։

4. Աջակցող մասնագիտական կառուցվածքային ստորաբաժանումներում աշխատողները քաղաքացիական ծառայողներ են:

5. Պրոբացիայի ծառայությունում քաղաքացիական ծառայության հետ կապված հարաբերությունները կարգավորվում են «Քաղաքացիական ծառայության մասին» օրենքով:

**Հոդված 7. Պրոբացիայի ծառայությունում տեխնիկական սպասարկում իրականացնող քաղաքացիները**

1. Պրոբացիայի ծառայությունում տեխնիկական սպասարկում իրականացնող անձինք պրոբացիայի ծառայողներ չեն համարվում, և նրանց աշխատանքային հարաբերությունները կարգավորվում են Հայաստանի Հանրապետության աշխատանքային օրենսդրությամբ սահմանված կարգով: Նրանց աշխատանքի է ընդունում և աշխատանքից ազատում է Պրոբացիայի ծառայության գլխավոր քարտուղարը:

**Գ Լ ՈՒ Խ  3**

***ՊՐՈԲԱՑԻԱՅԻ ԾԱՌԱՅՈՒԹՅԱՆ ՊԱՇՏՈՆՆԵՐԸ ԵՎ ԴԱՍԱՅԻՆ ԱՍՏԻՃԱՆՆԵՐԸ***

**Հոդված 8. Պրոբացիայի ծառայության պաշտոնների անվանացանկը և պաշտոնի անձնագիրը**

1. Պրոբացիայի ծառայության պաշտոնները դասակարգվում են խմբերի՝ ելնելով այդ պաշտոնները զբաղեցնող անձանց աշխատանքի կազմակերպման և ղեկավարման պատասխանատվության, որոշումներ կայացնելու լիազորությունների, գործունեության ազդեցության, շփումների և ներկայացուցչության, խնդիրների բարդության և դրանց լուծման, ինչպես նաև մասնագիտական գիտելիքների և կոմպետենցիաների տեսանկյունից ներկայացվող պահանջներից: Պրոբացիայի ծառայության պաշտոնները դասակարգվում են աստիճանական համակարգով՝ բարձրից ցածր, համապատասխանաբար՝ գլխավոր, առաջատար և կրտսեր խմբերի:

2. Պրոբացիայի ծառայության պաշտոնների խմբերում պաշտոնների դասակարգումն իրականացվում է պրոբացիայի ծառայության պաշտոնների անվանացանկով: Անվանացանկը հաստատում և փոփոխում է պրոբացիայի ծառայության պետը և վարվում է «Քաղաքացիական ծառայության մասին» օրենքով սահմանված կարգով: Պրոբացիայի ծառայության պետը և նրա տեղակալները համարվում են պետական վարչական պաշտոն զբաղեցնող անձինք, որոնց պաշտոնները չեն ընդգրկվում պրոբացիայի ծառայության պաշտոնների անվանացանկում:

3. Պրոբացիայի ծառայության պաշտոնի համար սահմանվում է պաշտոնի անձնագիր:

4. Պրոբացիայի ծառայության պաշտոնի անձնագիրը (աշխատատեղի նկարագիրը) պրոբացիայի ծառայության իրավասությունը սահմանող իրավական ակտերից և խնդիրներից բխող պրոբացիայի ծառայողի գործառույթները, իրավունքներն ու պարտականությունները, շփումներն ու հաշվետվողականությունը նկարագրող և այդ գործառույթները արդյունավետ իրականացնելու համար անհրաժեշտ մասնագիտական գիտելիքներ և կոմպետենցիաներ նախատեսող, կառավարման համակարգում տեղակայվածությունը նախատեսող և սույն օրենքով սահմանված կարգով հաստատված փաստաթուղթ է:

5. Պրոբացիայի ծառայության պաշտոնների անձնագրերը հաստատում և փոփոխում է պրոբացիայի ծառայության պետը:

6. Սույն օրենքով պրոբացիայի ծառայողի համար նախատեսված իրավունքները, պարտականությունները և սոցիալական երաշխիքները տարածվում են պրոբացիայի ծառայության պետի և նրա տեղակալների վրա, իսկ սույն օրենքով սահմանված այլ նորմերը պրոբացիայի ծառայության պետի և նրա տեղակալների վրա տարածվում են միայն սույն օրենքով ուղղակիորեն նախատեսված դեպքերում:

7. Պաշտպանության, ազգային անվտանգության, ոստիկանության մարմինների համակարգերում զինվորական ծառայության, քրեակատարողական, փրկարար, հարկադիր կատարման ծառայությունների և պրոբացիայի ծառայության պաշտոնների միջև համապատասխանությունը սահմանում է Կառավարությունը:

**Հոդված 9. Պրոբացիայի ծառայողի անձնական գործը**

1. Պրոբացիայի ծառայողի ծառայության ընթացքն արտացոլվում է նրա անձնական գործում: Պրոբացիայի ծառայողի անձնական գործը վարում է համապատասխան կառուցվածքային ստորաբաժանումը՝ «Քաղաքացիական ծառայության մասին» օրենքով սահմանված կարգով:

 2. Արգելվում է պրոբացիայի ծառայողի անձնական գործում պահել տեղեկատվություն նրա կրոնի, աշխարհայացքի, ազգային փոքրամասնության, սոցիալական ծագման, անձնական կամ սոցիալական բնույթի այլ հանգամանքների վերաբերյալ։

**Հոդված 10. Պրոբացիայի ծառայողների դասային աստիճանները**

1. Պրոբացիայի ծառայողներին շնորհվում են հետևյալ դասային աստիճանները՝

1) արդարադատության երկրորդ դասի պետական խորհրդական.

2) արդարադատության երրորդ դասի պետական խորհրդական.

3) արդարադատության առաջին դասի խորհրդական.

4) արդարադատության երկրորդ դասի խորհրդական.

5) արդարադատության երրորդ դասի խորհրդական.

6) առաջին դասի խորհրդական.

7) երկրորդ դասի խորհրդական.

8) երրորդ դասի խորհրդական:

2. Սույն հոդվածի 1-ին մասի 1-2-րդ կետերով սահմանված դասային աստիճանները բարձրագույն դասային աստիճաններ են, որոնք շնորհում է Հանրապետության նախագահը՝ վարչապետի միջնորդությամբ: Բարձրագույն դասային աստիճանները շնորհվում են պրոբացիայի ծառայության պետին և նրա տեղակալներին: Վարչապետը պրոբացիայի ծառայության պետին և նրա տեղակալներին բարձրագույն դասային աստիճաններ շնորհելու վերբերյալ միջնորդությունը ներկայացնում է Հայաստանի Հանրապետության արդարադատության նախարարի առաջարկությամբ:

3. Պրոբացիայի ծառայողներին սույն հոդվածի 1-ին մասի 3-8-րդ կետերով սահմանված դասային աստիճանները շնորհում է պրոբացիայի ծառայության պետը:

4. Դասային աստիճանները շնորհվում են հերթականության կարգով, զբաղեցրած պաշտոնի համար նախատեսված կոչումներին համապատասխան, սույն օրենքով սահմանված ժամկետը լրանալուց հետո` 15-օրյա ժամկետում, բացառությամբ սույն օրենքով նախատեսված դեպքերի:

5. Դասային աստիճանները շնորհվում են անհատական կարգով, ցմահ, բացառությամբ սույն հոդվածի 6-րդ մասով սահմանված դեպքի:

6. Պրոբացիայի ծառայողը, ինչպես նաև պրոբացիայի ծառայությունում ծառայությունը դադարեցրած քաղաքացին հանցանքիհամար դատապարտվելու դեպքում դատապարտվելիս կարող է զրկվել ծառայության դասային աստիճանից` Հայաստանի Հանրապետության օրենսդրությամբ սահմանված կարգով:

**Հոդված 11. Պրոբացիայի ծառայության պաշտոններին համապատասխանող դասային աստիճանները**

1. Պրոբացիայի ծառայության պաշտոնների համար սահմանվում են հետևյալ առավելագույն դասային աստիճանները.

1) պրոբացիայի ծառայության գլխավոր խմբի պաշտոններ`

ա. պրոբացիայի ծառայության բաժնի պետ` արդարադատության առաջին դասի խորհրդական,

բ. պրոբացիայի ծառայության բաժնի պետի տեղակալ` արդարադատության երկրորդ դասի խորհրդական.

2) պրոբացիայի առաջատար խմբի պաշտոններ՝ պրոբացիայի ծառայության գլխավոր ծառայող և պրոբացիայի ավագ ծառայող՝ արդարադատության երրորդ դասի խորհրդական,

3) պրոբացիայի ծառայության կրտսեր խմբի պաշտոններ` պրոբացիայի ծառայող՝ առաջին դասի խորհրդական։

**Հոդված 12. Պրոբացիայի ծառայությունում դասային աստիճանների շնորհման ժամկետները**

1. Սույն օրենքով սահմանված կարգով հերթական կոչումների շնորհման համար սահմանվում են ծառայության հետևյալ ժամկետները.

1) երրորդ դասի խորհրդականի դասային աստիճան ունեցողի համար` 2 տարի.

2) երկրորդ դասի խորհրդականի դասային աստիճան ունեցողի համար` 3 տարի.

3) առաջին դասի խորհրդականի դասային աստիճան ունեցողի համար` 3 տարի.

4) արդարադատության երրորդ դասի խորհրդականի դասային աստիճան ունեցողի համար` 4 տարի.

5) արդարադատության երկրորդ դասի խորհրդականի դասային աստիճան ունեցողի համար` 5 տարի:

2. Արդարադատության առաջին դասի խորհրդականի դասային աստիճան ունեցող ծառայողին բարձրագույն դասային աստիճան շնորհելու համար ծառայության ժամկետ չի սահմանվում:

3. Այլ պետական մարմնում ծառայություն անցած (աշխատած) և զինվորական կամ հատուկ կոչում կամ դասային աստիճան կամ որակավորման դաս ունեցող քաղաքացիներին պրոբացիայի ծառայությունում պաշտոնի նշանակելիս շնորհվում է իր զինվորական կամ հատուկ կոչմանը կամ դասային աստիճանին կամ որակավորման դասին համապատասխան դասային աստիճան, բացառությամբ սույն հոդվածի 4-րդ մասով սահմանված դեպքի, պաշտոնի նշանակվելուց հետո՝ երեք ամսվա ընթացքում:

4. Երրորդ դասի խորհրդականի դասային աստիճանն սկզբնական դասային աստիճան է և շնորհվում է պրոբացիայի ծառայությունում պաշտոնի նշանակվելիս, բացառությամբ սույն հոդվածի 3-րդ մասով սահմանված դեպքի: Պրոբացիայի ծառայությունում մյուս պաշտոններում նշանակվելիս ծառայողին շնորհվում է պրոբացիայի ծառայության տվյալ պաշտոնին համապատասխանող դասային աստիճան:

5. Այլ պետական մարմիններում շնորհված զինվորական կամ հատուկ կոչումների կամ դասային աստիճանների կամ որակավորման դասերի համապատասխանությունը սույն օրենքով սահմանված կոչումներին սահմանում է Կառավարությունը:

6. Պրոբացիայի ծառայողի դասային աստիճանի կամ հերթական դասային աստիճանի շնորհումը հետաձգվում է, եթե`

1) պրոբացիայի ծառայողն ունի չհանված կարգապահական տույժ.

2) պրոբացիայի ծառայողի նկատմամբ հարուցվել է քրեական հետապնդում կամ նրա նկատմամբ իրականացվում է ծառայողական քննություն:

7. Հերթական դասային աստիճանի շնորհումը հետաձգելու դեպքում պրոբացիայի ծառայողի հերթական դասային աստիճանը շնորհվում է սույն հոդվածի 6-րդ մասով սահմանված հիմքերի վերացումից հետո` 15-օրյա ժամկետում:

**Հոդված 13. Պրոբացիայի ծառայությունում դասային աստիճաններով ծառայության ժամկետի հաշվարկումը**

 1. Դասային աստիճաններով ծառայության ժամկետը հաշվարկվում է այդ դասային աստիճանի շնորհման մասին իրավական ակտի ստորագրման հաջորդ օրվանից: Հերթական դասային աստիճան շնորհելու ժամկետը հաշվարկելիս իջեցված դասային աստիճանով ծառայության ժամանակահատվածը չի հաշվարկվում:

2. Պրոբացիայի ծառայողին սույն օրենքով սահմանված կարգով և ժամկետներում դասային աստիճանը շնորհելուն խոչընդոտելն առաջացնում է սույն օրենքվ սահմանված կարգապահական պատասխանատվություն:

**Գ Լ ՈՒ Խ  4**

***ԾԱՌԱՅՈՒԹՅԱՆ ԱՆՑՆԵԼԸ ՊՐՈԲԱՑԻԱՅԻ ԾԱՌԱՅՈՒԹՅՈՒՆՈՒՄ***

**Հոդված 14. Պրոբացիայի ծառայությունում պաշտոնի նշանակելը**

1. Պրոբացիայի ծառայության պետին նշանակում է Հայաստանի Հանրապետության վարչապետը՝ Հայաստանի Հանրապետության արդարադատության նախարարի առաջարկությամբ։

2. Պրոբացիայի ծառայության պետի տեղակալներին նշանակում է Հայաստանի Հանրապետության արդարադատության նախարարը՝ պրոբացիայի ծառայության պետի առաջարկությամբ։

3. Սույն օրենքով սահմանված պրոբացիայի ծառայողների պաշտոններում նշանակումները կատարում է պրոբացիայի ծառայության պետը։

**Հոդված 15. Պրոբացիայի ծառայությունում ծառայության համար ներկայացվող հիմնական պահանջները**

1. Պրոբացիայի ծառայությունում, որպես պրոբացիայի ծառայող, ծառայության կարող է անցնել պրոբացիայի ծառայության տվյալ պաշտոնի անձնագրով ներկայացվող պահանջները բավարարող, հայերենին տիրապետող, 18 տարին լրացած, բարձրագույն կրթություն ունեցող Հայաստանի Հանրապետության այն քաղաքացին, ով անցել է պարտադիր զինվորական ծառայություն (բացառությամբ իգական սեռի, ինչպես նաև այն քաղաքացիների, որոնք օրենքով նախատեսված կարգով և հիմքով ազատվել են պարտադիր զինվորական ծառայությունից)։

2. Պրոբացիայի ծառայողին ներկայացվող մասնագիտական պահանջները սահմանում է հանրային ծառայությունը համակարգող փոխվարչապետը:

3. Պրոբացիայի ծառայության չի կարող անցնել այն քաղաքացին, որը չի համապատասխանում սույն հոդվածի 1-ին մասով սահմանված պահանջներին կամ որի նկատմամբ իրականացվում է քրեական հետապնդում կամ որը դատապարտվել է դիտավորյալ հանցանք կատարելու համար, անկախ դատվածությունը վերացված կամ մարված լինելու հանգամանքից կամ եթե առկա է «Հանրային ծառայության մասին» օրենքի 14-րդ հոդվածով նախատեսված հիմքերից որևէ մեկը:

 **Հոդված 16. Պրոբացիայի ծառայությունում պաշտոնի նշանակելու պայմանները**

1. Պրոբացիայի ծառայության պետ կարող է նշանակվել այն անձը, որը զբաղեցրել է Պրոբացիայի ծառայության պետի տեղակալի պաշտոն կամ առնվազն երեք տարի՝ Պրոբացիայի ծառայության գլխավոր խմբի պաշտոն և ունի արդարադատության առաջին դասի խորհրդականից ոչ ցածր դասային աստիճան կամ համապատասխան կոչում կամ ունի բարձրագույն կրթություն և հանրային ծառայության առնվազն չորս տարվա ստաժ կամ ունի բարձրագույն կրթություն և չորս տարվա մասնագիտական աշխատանքային ստաժ:

2. Պրոբացիայի ծառայության պետի տեղակալ կարող է նշանակվել այն անձը, որը զբաղեցրել է Պրոբացիայի ծառայության պետի պաշտոն կամ առնվազն երեք տարի՝ Պրոբացիայի ծառայության գլխավոր խմբի պաշտոն և ունի արդարադատության երկրորդ դասի խորհրդականից ոչ ցածր դասային աստիճան կամ համապատասխան կոչում կամ ունի հանրային ծառայության առնվազն երեք տարվա ստաժ կամ ունի բարձրագույն կրթություն և երեք տարվա մասնագիտական աշխատանքային ստաժ:

3. Պրոբացիայի ծառայության գլխավոր խմբի պաշտոններում կարող է նշանակվել այն անձը, որը զբաղեցրել է Պրոբացիայի ծառայության պետի, նրա տեղակալների պաշտոն, Պրոբացիայի ծառայության գլխավոր խմբի կամ առնվազն երեք տարի՝ առաջատար խմբի պաշտոն կամ ունի հանրային ծառայության առնվազն երկու տարվա ստաժ կամ երեք տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում՝ երեք տարվա աշխատանքային ստաժ:

4. Պրոբացիայի ծառայության առաջատար խմբի պաշտոններում կարող է նշանակվել այն անձը, որը զբաղեցրել է Պրոբացիայի ծառայության պետի, նրա տեղակալների պաշտոն, Պրոբացիայի ծառայության գլխավոր, առաջատար խմբի կամ առնվազն մեկ տարի կրտսեր խմբի պաշտոն կամ ունի հանրային ծառայության առնվազն մեկ տարվա ստաժ կամ մեկ տարվա մասնագիտական աշխատանքային ստաժ կամ պաշտոնի անձնագրով պահանջվող աշխատանքի բնագավառում՝ մեկ տարվա աշխատանքային ստաժ:

5. Պրոբացիայի ծառայության կրտսեր խմբի պաշտոնում կարող է նշանակվել սույն օրենքի 15-րդ հոդվածով սահմանված պահանջներին համապատասխանող քաղաքացին:

6. Պրոբացիայի ծառայության կրտսեր խմբի պաշտոն զբաղեցնելու համար աշխատանքային ստաժ չի պահանջվում:

7. Պրոբացիայի ծառայության պաշտոնն առաջին անգամ զբաղեցնող անձի նշանակումն իրականացվում է մինչև վեց ամիս փորձաշրջանով: Փորձաշրջանի հետ կապված հարաբերությունները կարգավորվում են «Քաղաքացիական ծառայության մասին» օրենքով:

8. Պրոբացիայի ծառայությունում թափուր պաշտոնի կարող է նշանակվել ժամանակավոր պաշտոնակատար, բայց ոչ ավելի, քան մեկ տարի ժամկետով:

**Հոդված 17. Պրոբացիայի ծառայությունում պաշտոն զբաղեցնելու համար անցկացվող մրցույթը**

1.Բացառությամբ Պրոբացիայի ծառայության պետի և նրա տեղակալների, Պրոբացիայի ծառայության պաշտոնները զբաղեցվում են մրցույթի արդյունքներով: Մրցույթի անցկացման կարգը սահմանում է Կառավարությունը:

2. Պրոբացիայի ծառայողների առաջխաղացումը կատարվում է սույն օրենքով սահմանված մրցույթով:

3. Մրցույթին չեն կարող մասնակցել այն քաղաքացիները, որոնք չեն բավարարում սույն օրենքի 15-րդ, 16-րդ և 36-րդ հոդվածների պահանջները:

**Հոդված 18. Պրոբացիայի ծառայողի երդումը**

1. Պրոբացիայի ծառայությունում առաջին անգամ որպես Պրոբացիայի ծառայող պաշտոնի նշանակվող անձինք Հայաստանի Հանրապետության պետական դրոշի առջև, Հայաստանի Հանրապետության արդարադատության նախարարի սահմանած կարգով, տալիս են հետևյալ բովանդակությամբ երդում.

«Ես` (անուն, հայրանուն, ազգանուն), Հայաստանի Հանրապետության պրոբացիայի ծառայությունում պաշտոն ստանձնելով` երդվում եմ. հավատարմորեն ծառայել Հայաստանի Հանրապետության ժողովրդին, խստագույնս պահպանել Սահմանադրությունը և օրենքները, մարդու և քաղաքացու իրավունքներն ու ազատությունները, աջակցել սահմանադրական կարգի պահպանմանը, անվերապահորեն և բարեխղճորեն կատարել պարտականություններս»:

2. Պրոբացիայի ծառայողը երդում տալիս է մեկ անգամ, անհատական կարգով, երդման տեքստն ընթերցելու միջոցով:

3. Պրոբացիայի ծառայողն ստորագրում է իր ընթերցած երդման տեքստը, որը պահպանվում է նրա անձնական գործում:

**Գ Լ ՈՒ Խ  5**

***ՊՐՈԲԱՑԻԱՅԻ ԾԱՌԱՅՈՂԻ ՄԱՍՆԱԳԻՏԱԿԱՆ ՊԱՏՐԱՍՏՈՒՄԸ ԵՎ ՎԵՐԱՊԱՏՐԱՍՏՈՒՄԸ, ԿԱՏԱՐՈՂԱԿԱՆԻ ԳՆԱՀԱՏՈՒՄԸ***

**Հոդված 19. Պրոբացիայի ծառայողի մասնագիտական պատրաստումը և վերապատրաստումը**

1. Պրոբացիայի ծառայությունում պաշտոնի նշանակվելու համար դիմած քաղաքացիները Կառավարության որոշմամբ սահմանված դեպքերում և կարգով կարող են անցնել մասնագիտական պատրաստում:

2.Պրոբացիայի ծառայության գլխավոր, առաջատար և կրտսեր խմբերի պաշտոններ զբաղեցնող Պրոբացիայի ծառայողները ենթակա են վերապատրաստման Պրոբացիայի ծառայողի անհատական վերապատրաստման կարիքի գնահատման հիման վրա՝ սույն օրենքի 20-րդ հոդվածի 1-ին մասով նախատեսված կատարողականի գնահատականի արդյունքներով, ինչպես նաև Պրոբացիայի ծառայության գերակա խնդիրների արդյունավետ լուծմանն ուղղված Պրոբացիայի ծառայողների մասնագիտական գիտելիքների և կոմպետենցիաների զարգացման անհրաժեշտության դեպքում, սակայն ոչ ուշ, քան երեք տարին մեկ անգամ: Պրոբացիայի ծառայողների վերապատրաստման կարգը սահմանում է Հայաստանի Հանրապետության արդարադատության նախարարը:

3. Պրոբացիայի ծառայողը Հայաստանի Հանրապետության պետական բյուջեով սահմանված համապատասխան միջոցների հաշվին վերապատրաստվելուց հետո մեկ տարուց պակաս ծառայություն անցնելու դեպքում պարտավոր է, ծառայություն չանցած ամիսներին համապատասխան, կատարված ծախսը,  12 ամսվա կտրվածքով բաժանելով յուրաքանչյուր ամսվա վրա, փոխհատուցել իր վերապատրաստման համար կատարված ծախսերը:

**Հոդված 20. Պրոբացիայի ծառայողի կատարողականի գնահատումը**

1. Պրոբացիայի ծառայողի կատարողականի գնահատման հետ կապված հարաբերությունները կարգավորվում են «Քաղաքացիական ծառայության մասին» օրենքով:

**Գ Լ ՈՒ Խ  6**

***ՊՐՈԲԱՑԻԱՅԻ ԾԱՌԱՅՈՂԻՆ ԱՅԼ ՊԱՇՏՈՆԻ ՓՈԽԱԴՐԵԼԸ ԵՎ ՏԵՂԱՓՈԽԵԼԸ***

**Հոդված 21. Պրոբացիայի ծառայողին այլ պաշտոնի փոխադրելը կամ տեղափոխելը**

1. Պրոբացիայի ծառայողը, ծառայողական անհրաժեշտությամբ պայմանավորված առանց իր համաձայնության կարող է փոխադրվել`

1) զբաղեցրած պաշտոնին համարժեք այլ պաշտոնի՝ տվյալ պաշտոնում առնվազն մեկ տարի ծառայելուց հետո,

2) իր զբաղեցրած պաշտոնին համապատասխանող խմբում ավելի ցածր պաշտոնի, եթե փոխադրումը կապված է կառուցվածքային փոփոխությունների կամ հաստիքների կրճատման հետ.

3)  զբաղեցրած պաշտոնին համարժեք այլ կամ ավելի ցածր պաշտոնի` առողջական վիճակից ելնելով` բժշկական եզրակացության հիման վրա:

2. Պրոբացիայի ծառայողի տեղափոխման, փոխադրման հետ կապված հարաբերությունները կարգավորվում են «Քաղաքացիական ծառայության մասին» օրենքի 12-րդ հոդվածով սահմանված կարգով, եթե սույն հոդվածով այլ բան նախատեսված չէ:

3. Առանց իր համաձայնության այլ տարածքային մարմին ծառայության փոխադրելը թույլատրվում է, եթե տվյալ ծառայողի նկատմամբ վերջին համանման փոփոխությունը կատարվել է առնվազն մեկ տարի առաջ:

4. Փորձաշրջանի մեջ գտնվող ծառայողը կարող է փոխադրվել այլ պաշտոնի միայն փորձաշրջանի ավարտից հետո։

5. Պրոբացիայի ծառայության ծառայողներին սույն օրենքով սահմանված կարգով այլ պաշտոնի փոխադրում է պրոբացիայի ծառայության պետը։

**Գ Լ ՈՒ Խ  7**

***ՊՐՈԲԱՑԻԱՅԻ ԾԱՌԱՅՈՂՆԵՐԻ ԻՐԱՎՈՒՆՔՆԵՐԸ ԵՎ ՊԱՐՏԱԿԱՆՈՒԹՅՈՒՆՆԵՐԸ, ՊՐՈԲԱՑԻԱՅԻ ԾԱՌԱՅՈՂՆԵՐԻ ՊԱՏԱՍԽԱՆԱՏՎՈՒԹՅՈՒՆԸ***

**Հոդված 22. Պրոբացիայի ծառայողի իրավունքները**

1. «Հանրային ծառայության մասին» օրենքի 18-րդ հոդվածով նախատեսված հիմնական իրավունքներից բացի, պրոբացիայի ծառայողների հիմնական իրավունքներն են՝

1) իր իրավասության սահմաններում որոշումներ ընդունելը.

2) պաշտոնեական պարտականությունների կատարման համար սահմանված կարգով անհրաժեշտ տեղեկություններ և նյութեր ստանալը.

3) դասային աստիճանի` սահմանված կարգով բարձրացումը.

4) պաշտոնի նշանակման արդյունքների բողոքարկումը.

5) ծառայության կազմակերպման ու կատարելագործման հարցերի վերաբերյալ առաջարկությունների ներկայացումը:

2. Պրոբացիայի ծառայողն ունի օրենքով նախատեսված այլ իրավունքներ։

**Հոդված 23. Պրոբացիայի ծառայողի պարտականությունները**

1. «Հանրային ծառայության մասին» օրենքի 19-րդ հոդվածով նախատեսված հիմնական պարտականություններից բացի, պրոբացիայի ծառայողի պարտականություններն են՝

1) սահմանված կարգով և ժամկետներում առաջարկությունները, դիմումները և բողոքները քննության առնելը և դրանց ընթացք տալը.

2) պետական, ծառայողական կամ օրենքով պահպանվող այլ գաղտնիք պարունակող փաստաթղթերի հետ աշխատելու` Հայաստանի Հանրապետության օրենսդրությամբ սահմանված պահանջները պահպանելը,

3) վարքագծի կանոնները և ներքին կանոնակարգը պահպանելը:

2. Պրոբացիայի ծառայողն ունի օրենքով նախատեսված այլ պարտականություններ։

**Հոդված 24. Պրոբացիայի ծառայողի պահանջների կատարման պարտադիր լինելը**

1. Պրոբացիայի ծառայողի` իր իրավասության սահմաններում առաջադրած պահանջների կատարումը պարտադիր է բոլոր պետական ու տեղական ինքնակառավարման մարմինների, պաշտոնատար անձանց, կազմակերպությունների և քաղաքացիների համար:

2. Պրոբացիայի ծառայողի օրինական պահանջները չկատարելը կամ նրա պարտականությունների կատարմանը խոչընդոտելն առաջացնում է պատասխանատվություն` օրենքով սահմանված կարգով:

**Հոդված 25. Պրոբացիայի ծառայողի պատասխանատվությունը, հսկողությունը նրա գործունեության նկատմամբ**

 1. Պրոբացիայի ծառայողի գործողությունները կարող են բողոքարկվել վերադասության կարգով կամ դատարան:

2. Պրոբացիայի ծառայողը, օրենքին համապատասխան, պատասխանատվություն է կրում իր կատարած զանցանքների և այլ իրավախախտումների համար:

3. Պրոբացիայի ծառայողի կողմից անձանց պատճառված վնասը ենթակա է հատուցման Հայաստանի Հանրապետության քաղաքացիական օրենսգրքով սահմանված կարգով:

**Գ Լ ՈՒ Խ  8**

***ԼԻԱԶՈՐՈՒԹՅՈՒՆՆԵՐԸ ՊՐՈԲԱՑԻԱՅԻ ԾԱՌԱՅՈՒԹՅԱՆ ԿԱԶՄԱԿԵՐՊՄԱՆ ԳՈՐԾՈՒՄ***

**Հոդված 26. Հայաստանի Հանրապետության արդարադատության նախարարության լիազորությունները պրոբացիայի ծառայության կազմակերպման գործում**

1. Հայաստանի Հանրապետության արդարադատության նախարարությունը կազմակերպում, վերահսկում և մեթոդական ղեկավարում է իրականացնում պրոբացիայի ծառայության գործունեության նկատմամբ:

2. Հայաստանի Հանրապետության արդարադատության նախարարը`

1) կազմակերպում է և ընդհանուր վերահսկողություն է իրականացնում պրոբացիայի ծառայության գործունեության նկատմամբ.

2) արձակում է պրոբացիայի ծառայության գործունեության կազմակերպմանն ուղղված հրամաններ և տալիս է պարտադիր կատարման ցուցումներ.

3) Հայաստանի Հանրապետության օրենսդրությամբ սահմանված կարգով կատարում է նշանակումներ, կիրառում է կարգապահական և խրախուսանքի միջոցներ.

4) նշանակում կամ դադարեցնում է ծառայողական քննություններ, փոփոխում է ծառայողական քննություն կատարողին.

5) hաստատում է պրոբացիայի ծառայության կանոնադրությունը, Կառավարության հաստատմանն է ներկայացնում Պրոբացիայի ծառայության ներքին կանոնակարգը.

6) հաստատում է պրոբացիայի ծառայության կենտրոնական մարմնի և տարածքային մարմինների կառուցվածքը և հաստիքացուցակները.

7) քննում է պրոբացիայի ծառայողների որոշումների, գործողությունների կամ անգործության դեմ բերված բողոքները, օրենքով և այլ իրավական ակտերով սահմանված կարգով և իր լիազորությունների սահմաններում կասեցնում, փոփոխում, անվավեր կամ ուժը կորցրած է ճանաչում պրոբացիայի ծառայության պաշտոնատար անձանց` Հայաստանի Հանրապետության օրենսդրության պահանջներին հակասող, այլոց իրավունքները խախտող կամ սահմանափակող հրամանները, որոշումներն ու ցուցումները.

8) սահմանում է պրոբացիայի ծառայության կողմից հաշվետվություններ ներկայացնելու կարգը և ժամկետները.

9) սահմանում է պրոբացիայի ծառայության չափահաս և անչափահաս շահառուների ռիսկերի և կարիքների գնահատման էլեկտրոնային գործիքների կիրառման կարգը.

10) հաստատում է պրոբացիայի ծառայողի այցելության արդյունքում, պրոբացիայի ծառայողին իրավասու մարմնի որոշմամբ սահմանված վայր մուտքն և ելքն արգելելու, պրոբացիայի ծառայողի պարտականությունների կատարմանը ցանկացած ձևով խոչընդոտելու դեպքում կազմվող արձանագրությունների ձևերը.

11) սահմանում է պատիժը կրելուց պայմանական վաղաժամկետ ազատելու, պատիժն ավելի մեղմ պատժով փոխարինելու զեկույցը կազմելու, տրամադրելու կարգը և զեկույցի ձևը.

12) հաստատում է պրոբացիայի ծառայություն ներկայանալու ծանուցագրի, շահառուի հաշվառման վերցնելու, շահառուի անձնական գործի, հաշվառման քարտի ձևանմուշները.

13) hաստատում է պրոբացիայի շահառուի կողմից իր պարտականությունները չկատարելու դեպքում կազմվող արձանագրության ձևը.

14) hաստատում է պրոբացիայի շահառուի կողմից պրոբացիայի ծառայություն ներկայանալու ժամանակացույցի, վերահսկողության պլանի, շահառուի կողմից խախտումներ կատարելու դեպքում նախազգուշացում հայտարարելու մասին արձանագրության ձևերը.

15) hաստատում է շահառուի կողմից պատժից ազատվելու վերաբերյալ, վերահսկողության ժամկետի ավարտի վերաբերյալ, խափանման միջոցի և անվտանգության միջոցի կատարման ավարտի վերաբերյալ տեղեկանքների ձևերը.

16) hաստատում է հանրային աշխատանքների կատարման համար պրոբացիայի ծառայության և օրենքով նախատեսված կազմակերպությունների միջև կնքվող համագործակցության պայմանագրի ձևը.

17) հաստատում է հանրային աշխատանքների կատարման ժամանակացույցի ձևը.

18) հաստատում է կամավորի հետ կնքվող պայմանագրի օրինակելի ձևը և պայմանները.

19) սահմանում է էլեկտրոնային հսկողության սարքավորումների տեղադրման, կիրառման, կիրառման պայմանների խախտման, էլեկտրոնային հսկողության սարքավորումների վնասման, ոչնչացման, փոխարինման արձանագրությունների ձևերը.

20) իրականացնում է սույն օրենքով և այլ իրավական ակտերով սահմանված այլ լիազորություններ:

**Հոդված 27. Պրոբացիայի ծառայության լիազորությունները**

1. Պրոբացիայի ծառայությունը՝

1) ապահովում է «Պրոբացիայի մասին» օրենքով նախատեսված այլընտրանքային խափանման միջոցների կատարումը.

2) ապահովում է Հայաստանի Հանրապետության քրեական օրենսգրքով նախատեսված անվտանգության միջոցների կատարումը.

3) ապահովում է Հայաստանի Հանրապետության քրեական օրենսգրքով նախատեսված ազատությունից զրկելու հետ չկապված պատիժների կատարումը.

4) ապահովում է իրավաբանական անձանց նկատմամբ նշանակված քրեաիրավական ներգործության կատարումը.

5) տրամադրում է պրոբացիայի շահառուի վերաբերյալ զեկույցներ, ներկայացնում հաշվետվություններ և միջնորդություններ.

6) վերահսկողություն է իրականացնում պատիժը պայմանականորեն չկիրառելու, պատժի կրումից ազատելու, պատժից պայմանական վաղաժամկետ ազատման դեպքում փորձաշրջանի մեջ գտնվող կամ պատժի կրումը հետաձգված անձանց նկատմամբ.

7) իրականացնում է հաշտարարություն.

8) իրականացնում է վերասոցիալականացման միջոցառումներ.

9) իրականացնում է օրենքով սահմանված այլ լիազորություններ:

2. Պրոբացիայի ծառայության ֆինանսավորումն իրականացվում է պետական բյուջեի, ինչպես նաև Հայաստանի Հանրապետության օրենսդրությամբ չարգելված այլ միջոցների հաշվին:

**Հոդված 28. Պրոբացիայի ծառայության պետը և տեղակալները**

1. Պրոբացիայի ծառայության պետը՝

1) ղեկավարում և հսկում է պրոբացիայի ծառայության գործունեությունը.

2) ապահովում է սույն օրենքի, Հայաստանի Հանրապետության այլ օրենքների ու իրավական ակտերի պահանջների, ինչպես նաև Հայաստանի Հանրապետության արդարադատության նախարարի հրամանների և ցուցումների կատարումը.

3) ընդունում է պրոբացիայի ծառայության գործունեության կազմակերպմանն ուղղված որոշումներ, հրամաններ, տալիս է ցուցումներ և հանձնարարականներ.

4) առաջարկություններ է ներկայացնում Հայաստանի Հանրապետության արդարադատության նախարարին` ծառայության կառուցվածքի, պրոբացիայի ծառայության պետի տեղակալներին նշանակելու կամ պաշտոնից ազատելու վերաբերյալ.

5) իրեն վերապահված լիազորությունների սահմաններում առանց լիազորագրի հանդես է գալիս պրոբացիայի ծառայության անունից, ներկայացնում նրա շահերը, տալիս է լիազորագրեր պրոբացիայի ծառայության անունից հանդես գալու համար.

6) օրենքով, այլ իրավական ակտերով և հիմնադրի սահմանած կարգով տնօրինում է պրոբացիայի ծառայությանն ամրացված գույքը և բյուջեն.

7) պրոբացիայի ծառայության անունից ներկայացնում է հաշվետվություններ.

8) միջնորդություն է ներկայացնում Հայաստանի Հանրապետության արդարադատության նախարարին` պրոբացիայի ծառայողների տեղակալներին խրախուսելու կամ նրանց նկատմամբ կարգապահական տույժեր կիրառելու մասին.

9) իր իրավասության շրջանակում քննում է պրոբացիայի ծառայողների որոշումների, գործողությունների կամ անգործության դեմ բերված բողոքները, օրենքով և այլ իրավական ակտերով նախատեսված իր լիազորությունների սահմաններում կասեցնում, վերացնում, անվավեր, չեղյալ կամ ուժը կորցրած է ճանաչում պրոբացիայի ծառայության պաշտոնատար անձանց՝ Հայաստանի Հանրապետության օրենսդրության պահանջներին հակասող, այլոց իրավունքները խախտող կամ սահմանափակող հրամանները, որոշումներն ու ցուցումները.

10) նշանակում է ծառայողական քննություններ.

11) ծառայողական քննության ժամանակահատվածում կարող է ժամանակավորապես դադարեցնել իր կողմից պաշտոնում նշանակված պրոբացիայի ծառայողի լիազորությունները.

12) իր իրավասության սահմաններում խրախուսանքի կամ կարգապահական տույժի է ենթարկում պրոբացիայի ծառայողներին.

13) առաջարկություններ է ներկայացնում պրոբացիայի ծառայությանն առնչվող օրենսդրության կատարելագործման վերաբերյալ.

14) առաջարկություններ է ներկայացնում Հայաստանի Հանրապետության արդարադատության նախարարին` ծառայության կառուցվածքի վերաբերյալ.

15) իրականացնում է օրենքով և իրավական այլ ակտերով, ինչպես նաև պրոբացիայի ծառայության կանոնադրությամբ սահմանված այլ լիազորություններ:

2.  Պրոբացիայի ծառայության պետը պատասխանատվություն է կրում պրոբացիայի ծառայության խնդիրների իրականացման համար:

3. Պրոբացիայի ծառայության պետի տեղակալները՝

1) համակարգում են պրոբացիայի ծառայության պետի կողմից իրենց հանձնարարված բնագավառներում կառուցվածքային և տարածքային ստորաբաժանումների գործունեությունը.

2) պրոբացիայի ծառայության պետին ներկայացնում են տեղեկատվություն՝ իրենց հանձնարարված բնագավառներում տիրող իրավիճակի վերաբերյալ.

3) իրենց համակարգմանը հանձնարարված ոլորտի ստորաբաժանումների ղեկավարներին տալիս են ցուցումներ և հանձնարարականներ և դրանց կատարման նկատմամբ իրականացնում են հսկողություն.

4) պրոբացիայի ծառայության պետի բացակայության ժամանակ փոխարինում են նրան.

5) պրոբացիայի ծառայության պետին առաջարկություններ են ներկայացնում պրոբացիայի ոլորտի օրենսդրության կատարելագործման վերաբերյալ.

6) պրոբացիայի ծառայության պետին միջնորդություններ են ներկայացնում իրենց հանձնարարված ոլորտի ստորաբաժանումների ղեկավարներին խրախուսելու և կարգապահական պատասխանատվության ենթարկելու վերաբերյալ.

7) իրենց վերապահված լիազորությունների սահմաններում առանց լիազորագրի հանդես են գալիս պրոբացիայի ծառայության անունից, ներկայացնում նրա շահերը, տալիս են լիազորագրեր պրոբացիայի ծառայության անունից հանդես գալու համար.

**Հոդված 29. Պրոբացիայի ծառայության տարածքային մարմնի ղեկավարը**

1. Պրոբացիայի ծառայության տարածքային մարմնի ղեկավարումն իրականացնում է տարածքային մարմնի ղեկավարը: Տարածքային մարմնի ղեկավարը`

1) ապահովում է տարածքային մարմնի բնականոն գործունեությունը.

2) համակարգում է Պրոբացիայի ծառայության տարածքային մարմնի ծառայողների աշխատանքները.

3) իր իրավասության շրջանակում ապահովում է սույն օրենքի, Հայաստանի Հանրապետության այլ օրենքների ու իրավական ակտերի պահանջների, ինչպես նաև Հայաստանի Հանրապետության արդարադատության նախարարի, Պրոբացիայի ծառայության պետի հրամանների և ցուցումների, Պրոբացիայի ծառայության պետի տեղակալների ցուցումների և հանձնարարականների կատարումը.

4) իր իրավասության շրջանակում ընդունում է որոշումներ, տալիս է ցուցումներ.

5) իրեն վերապահված լիազորությունների սահմաններում առանց լիազորագրի հանդես է գալիս տարածքային մարմնի անունից, ներկայացնում նրա շահերը.

6) տարածքային մարմնի առանձին գործառույթներն իրականացնելու համար տալիս է լիազորագրեր.

7) միջնորդություն է ներկայացնում պրոբացիայի ծառայության պետին` տարածքային մարմնի ծառայողներին խրախուսանքի կամ կարգապահական տույժի ենթարկելու վերաբերյալ.

8) առաջարկություններ է ներկայացնում պրոբացիայի ծառայության պետին պրոբացիայի ծառայությանն առնչվող օրենսդրության կատարելագործման վերաբերյալ.

9) պարբերաբար իրականացնում է տարածքային մարմնում առկա անձնական գործերի ուսումնասիրություններ, թերությունների կամ օրենսդրության պահանջների խախտումների հայտնաբերման դեպքում անհապաղ միջոցառումներ է ձեռնարկում դրանց վերացման ուղղությամբ և այդ մասին հայտնում է Պրոբացիայի ծառայության պետին.

10) տարածքային մարմնի անունից ներկայացնում է հաշվետվություններ.

11) ներկայացնում է տարածքային մարմինը այլ մարմինների, կազմակերպությունների և քաղաքացիների հետ հարաբերություններում.

12) իրականացնում է օրենքով սահմանված այլ լիազորություններ։

**Գ Լ ՈՒ Խ  9**

***ՊՐՈԲԱՑԻԱՅԻ ԾԱՌԱՅՈՂԻ ՊԱՇՏՈՆԵԱԿԱՆ ԵՐԱՇԽԻՔՆԵՐԸ  ԵՎ ՍԱՀՄԱՆԱՓԱԿՈՒՄՆԵՐԸ***

**Հոդված 30. Պրոբացիայի ծառայության նյութատեխնիկական ապահովումը**

1. Պրոբացիայի ծառայության նյութատեխնիկական ապահովման իրականացվում է Հայաստանի Հանրապետության պետական բյուջեի, ինչպես նաև օրենքով չարգելված այլ միջոցների հաշվին՝ «Գնումների մասին» օրենքով սահմանված կարգով։

**Հոդված 31. Պրոբացիայի ծառայողի վարձատրությունը**

1. Պրոբացիայի յուրաքանչյուր ծառայող ունի ծառայության համար համարժեք վարձատրության իրավունք:

2. Պրոբացիայի ծառայողի վարձատրության հետ կապված հարաբերությունները կարգավորվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով:

3. Պրոբացիայի ծառայողներին «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքին համապատասխան տրվող հավելումների վճարման կարգը սահմանում է Կառավարությունը:

**Հոդված 32. Պրոբացիայի ծառայողի համազգեստը, վկայականը**

1. Պրոբացիայի ծառայողին կարող է տրվել պրոբացիայի ծառայողի համազգեստ, որի նկարագիրը, այն տրամադրելու, կրելու [կարգը և պայմանները, ինչպես նաև այն կրելու ժամկետները](https://www.arlis.am/DocumentView.aspx?docid=132011) սահմանում է Կառավարությունը:

2. Պրոբացիայի ծառայողին տրվում է սահմանված ձևի վկայական, որի ձևը և տրամադրելու կարգը սահմանում է Հայաստանի Հանրապետության արդարադատության նախարարը:

**Հոդված 33. Պրոբացիայի ծառայողի նկատմամբ կիրառվող սահմանափակումները**

1. Բացի «Հանրային ծառայության մասին» օրենքի 32-րդ հոդվածով սահմանված սահմանափակումների՝ պրոբացիայի ծառայողն իրավունք չունի՝

1) լինելու ներկայացուցիչ դատարանում, բացառությամբ օրինական ներկայացուցիչ լինելու և ի պաշտոնե գործելու դեպքերի.

2) լինելու որևէ կուսակցության անդամ կամ այլ կերպ զբաղվելու քաղաքական գործունեությամբ:

**Գ Լ ՈՒ Խ  10**

***ՊՐՈԲԱՑԻԱՅԻ ԾԱՌԱՅՈՂԻ ԾԱՌԱՅՈՒԹՅԱՆ ԵՎ ՀԱՆԳՍՏԻ ԺԱՄԱՆԱԿԸ***

**Հոդված 34. Պրոբացիայի ծառայողի աշխատաժամանակի տևողությունը**

1. Պրոբացիայի ծառայողի համար սահմանվում է հնգօրյա աշխատանքային շաբաթ կամ հերթափոխային ծառայություն:

2. Պրոբացիայի ծառայողը կարող է ներգրավվել արտաժամյա ծառայության՝ պրոբացիայի ծառայությունում անհետաձգելի կամ հրատապ խնդիրներ առաջանալու դեպքերում:

3. Պրոբացիայի ծառայողին օրական 8 ժամից ավելի արտաժամյա ծառայության ներգրավել չի թույլատրվում: Պրոբացիայի ծառայողի արտաժամյա ծառայության տևողությունը մեկ օրացույցային տարվա ընթացքում չպետք է գերազանցի 300 ժամը:

**Հոդված 35. Պրոբացիայի ծառայողի ժամանակավոր անաշխատունակության դեպքում իր պաշտոնեական պարտականությունների կատարումից ժամանակավորապես ազատելը**

1. Պրոբացիայի ծառայողը ժամանակավոր անաշխատունակության դեպքում առողջապահական հաստատության համապատասխան տեղեկանքի հիման վրա կարող է ժամանակավորապես ազատվել իր պաշտոնեական պարտականությունների կատարումից ոչ ավելի, քան 120 օր անընդմեջ, կամ վերջին տասներկու ամսվա ընթացքում ոչ ավելի, քան 140 օր:

**Գ Լ ՈՒ Խ  11**

***ՊՐՈԲԱՑԻԱՅԻ ԾԱՌԱՅՈՂՆԵՐԻՆ ԽՐԱԽՈՒՍԵԼԸ, ԿԱՐԳԱՊԱՀԱԿԱՆ ՏՈՒՅԺԻ ԵՆԹԱՐԿԵԼԸ***

**Հոդված 36. Պրոբացիայի ծառայողների նկատմամբ կիրառվող խրախուսանքի տեսակները**

1. Պրոբացիայի ծառայողների նկատմամբ կիրառվում են «Քաղաքացիական ծառայության մասին» օրենքով սահմանված խրախուսանքի տեսակները: Պրոբացիայի ծառայողների նկատմամբ խրախուսանք կիրառում է պաշտոնի նշանակելու իրավասություն ունեցող պաշտոնատար անձը:

2. Պրոբացիայի ծառայողների նկատմամբ կարող է կիրառվել նաև արտահերթ դասային աստիճանի շնորհում խրախուսանքի տեսակը, եթե կրկնակի լրացել է ունեցած դասային աստիճանով ծառայության սահմանված ժամկետը, որը պրոբացիայի ծառայողների նկատմամբ ծառայության ամբողջ ընթացքում կարող է կիրառվել մեկ անգամ: Արտահերթ դասային աստիճանի շնորհում խրախուսանքի տեսակը կիրառում է դասային աստիճանը շնորհելու իրավասություն ունեցող պաշտոնատար անձը:

3. Սույն հոդվածի 2-րդ մասով նախատեսված խրախուսանքի տեսակը չի կարող կիրառվել Պրոբացիայի ծառայության պաշտոնին համապատասխանող՝ սույն օրենքի 11-րդ հոդվածի 1-ին մասով սահմանված առավելագույն դասային աստիճան ունեցող Պրոբացիայի ծառայողի նկատմամբ:

4. Երկարամյա ծառայության կամ ծառայողական պարտականությունները կամ հանձնարարականները (առաջադրանքները) բարեխղճորեն կատարելու համար պրոբացիայի ծառայողը պարգևատրվում է մեդալով կամ կրծքանշանով:

5. Մեդալի և կրծքանշանի տեսակները, ձևերը և շնորհման կարգը սահմանում է հանրային ծառայությունը համակարգող փոխվարչապետը:

**Հոդված 37. Պրոբացիայի ծառայողների նկատմամբ կիրառվող կարգապահական տույժերը**

1. «Քաղաքացիական ծառայության մասին» օրենքով սահմանված դեպքերում և կարգով պրոբացիայի ծառայողների նկատմամբ կիրառվում են «Քաղաքացիական ծառայության մասին» օրենքով սահմանված կարգապահական տույժերը:

2. Պրոբացիայի ծառայողի նկատմամբ որպես խիստ կարգապահական տույժ կարող է կիրառվել նաև դասային աստիճանի իջեցում մեկ աստիճանով կարգապահական տույժը՝ մեկ անգամ, դասային աստիճանը շնորհած պաշտոնատար անձի կողմից:

3. Պրոբացիայի ծառայողների նկատմամբ կարգապահական տույժ կիրառում է պրոբացիայի ծառայության պետը:

4. Պրոբացիայի ծառայության պետի նկատմամբ կարգապահական տույժ կիրառում է վարչապետը` սեփական նախաձեռնությամբ կամ Հայաստանի Հանրապետության ադարադատության նախարարի միջնորդությամբ:

5. Պրոբացիայի ծառայության պետի տեղակալի նկատմամբ կարգապահական տույժ կիրառում է Հայաստանի Հանրապետության ադարադատության նախարարը` սեփական նախաձեռնությամբ կամ Պրոբացիայի ծառայության պետի միջնորդությամբ։

6. Պրոբացիայի ծառայողի վարքագծի կանոնների, անհամատեղելիության պահանջների, այլ սահմանափակումների, շահերի բախման, նվերներ ընդունելու արգելքի վերաբերյալ հարցերի ուսումնասիրության համար նշանակված ծառայողական քննությունն անցկացնում է պրոբացիայի ծառայողների էթիկայի հանձնաժողովը:

**Հոդված 38. Պրոբացիայի ծառայողների էթիկայի հանձնաժողովը**

1. Պրոբացիայի ծառայության ընթացքում պրոբացիայի ծառայողի կողմից վարքագծի կանոնների խախտումը ուսումնասիրելու նպատակով Հայաստանի Հանրապետության արդարադատության նախարարությունում ստեղծվում է էթիկայի հանձնաժողով:

2. Էթիկայի հանձնաժողովը քննում և լուծում է պրոբացիայի ծառայողի վարքագծի կանոնների խախտումների վերաբերյալ դիմումները և դրանց առնչությամբ առաջարկություններ ներկայացնում իրավասու մարմին կամ պաշտոնատար անձին։

3. Էթիկայի հանձնաժողովի կազմը և աշխատակարգը հաստատում է Հայաստանի Հանրապետության արդարադատության նախարարը:

**Գ Լ ՈՒ Խ  12**

***ՊՐՈԲԱՑԻԱՅԻ ԾԱՌԱՅՈՂԻՆ ՊԱՇՏՈՆԻՑ ԱԶԱՏԵԼԸ, ԾԱՌԱՅՈՒԹՅՈՒՆԸ ԴԱԴԱՐԵՑՆԵԼԸ***

**Հոդված 39. Պրոբացիայի ծառայությունից ազատելը**

1. Պրոբացիայի ծառայողը պրոբացիայի ծառայությունից ազատվում է`

1) Հայաստանի Հանրապետության քաղաքացիության դադարեցման դեպքում.

2) անձնական նախաձեռնությամբ` գրավոր դիմումի հիման վրա.

3) սահմանային տարիքը լրանալու կապակցությամբ.

4) դատական կարգով անգործունակ կամ սահմանափակ գործունակ ճանաչվելու դեպքում.

5) «Քաղաքացիական ծառայության մասին» օրենքի 21-րդ հոդվածի 2-րդ մասի 2-րդ կետի «ա» ենթակետով նախատեսված կարգապահական տույժը մեկ տարվա ընթացքում կրկին կիրառելու դեպքում կամ «Քաղաքացիական ծառայության մասին» օրենքի 21-րդ հոդվածի 2-րդ մասի 2-րդ կետի «ա» և «բ» ենթակետերով նախատեսված կարգապահական տույժերը մեկ տարվա ընթացքում կիրառելու դեպքում կամ «Քաղաքացիական ծառայության մասին» օրենքի 21-րդ հոդվածի 2-րդ մասի 2-րդ կետի «գ» ենթակետով նախատեսված կարգապահական տույժը կիրառելու դեպքում կամ կոչման իջեցում մեկ աստիճանով կարգապահական տույժը և «Քաղաքացիական ծառայության մասին» օրենքի 21-րդ հոդվածով նախատեսված տույժերից որևէ մեկը մեկ տարվա ընթացքում կիրառելու դեպքում.

6) սույն օրենքով և «Հանրային ծառայության մասին» օրենքով սահմանված սահմանափակումները և անհամատեղելիության չպահպանելու դեպքերում՝ համապատասխան եզրակացության հիման վրա.

7) երկու տարի անընդմեջ իր մեղքով վերապատրաստման անհատական ծրագրով հաստատված կրեդիտները չստանալու դեպքում.

8) պրոբացիայի ծառայողի նկատմամբ դատարանի մեղադրական դատավճիռն օրինական ուժի մեջ մտնելու դեպքում.

9) ժամանակավոր անաշխատունակության հետևանքով մեկ տարվա ընթացքում ավելի քան 120 օր անընդմեջ, կամ վերջին տասներկու ամսվա ընթացքում ավելի քան 140 օր ծառայության չներկայանալու դեպքում` չհաշված նախածննդյան ու հետծննդյան և երեխային խնամելու համար արձակուրդը.

10) հանրային պաշտոններում ընտրվելու կամ նշանակվելու դեպքում.

11) սույն օրենքով սահմանված փորձաշրջանը չանցնելու դեպքում:

2. Պրոբացիայի ծառայողի պարտականությունները համարվում են դադարած` նրա մահվան կապակցությամբ, որի վերաբերյալ պաշտոնին նշանակելու իրավասություն ունեցող պաշտոնատար անձը եռօրյա ժամկետում կազմում է համապատասխան ակտ:

3. Պրոբացիայի ծառայողին ծառայությունից ազատում է նրան համապատասխան պաշտոնին նշանակելու իրավասություն ունեցող պաշտոնատար անձը՝ սույն հոդվածի 1-ին մասով նախատեսված հիմքերի ի հայտ գալու դեպքում՝ երեք աշխատանքային օրվա ընթացքում:

**Հոդված 40. Պրոբացիայի ծառայությունում զբաղեցրած պաշտոնից ազատելը**

1. Պրոբացիայի ծառայողը ծառայությունում զբաղեցրած պաշտոնից ազատվում է`

1) անձնական նախաձեռնությամբ` գրավոր դիմումի հիման վրա.

2) հաստիքների կրճատման, ստորաբաժանման լուծարման կամ վերակազմակերպման դեպքում` այլ պաշտոնի նշանակվելիս.

3) հաստիքների կրճատման, ստորաբաժանման լուծարման կամ վերակազմակերպման դեպքում, եթե պրոբացիայի ծառայողին համապատասխան պաշտոնում նշանակելը հնարավոր չէ, և հաստիքների կրճատումը պայմանավորված է տվյալ կառուցվածքային ստորաբաժանման հաստիքների ընդհանուր թվի կրճատմամբ.

 4) առողջական վիճակի պատճառով` ծառայությանը ոչ պիտանի լինելու դեպքում:

**Հոդված 41. Պրոբացիայի ծառայողի լիազորությունների ժամանակավորապես դադարեցումը**

1 Պրոբացիայի ծառայողի լիազորությունները կարող են ժամանակավորապես դադարեցվել ծառայողական քննության ժամանակահատվածում` վարձատրության պահպանմամբ, եթե բավարար հիմքեր կան ենթադրելու, որ պաշտոնում մնալով` նա կխոչընդոտի ծառայողական քննությանը:

2. Պրոբացիայի ծառայողի նկատմամբ քրեական հետապնդում հարուցվելու դեպքում նրա լիազորությունները կարող են ժամանակավորապես դադարեցվել (կասեցվել) օրենքով սահմանված դեպքերում և կարգով:

**Հոդված 42. Պրոբացիայի ծառայությունում տարիքային սահմանափակումները**

1. Պրոբացիայի ծառայողների համար պաշտոն զբաղեցնելու սահմանային տարիք է համարվում 65 տարեկանը:

2. Պրոբացիայի ծառայության պաշտոնում նշանակելու իրավասություն ունեցող պաշտոնատար անձը պրոբացիայի ծառայողի` պաշտոն զբաղեցնելու սահմանային տարիքը լրանալու դեպքում պրոբացիայի ծառայողի ծառայության ժամկետը կարող է երկարաձգել մինչև 1 տարի ժամկետով:

3. Պրոբացիայի ծառայությունից ազատումը, սույն օրենքի 37-րդ հոդվածի 1-ին մասի 3-րդ կետին համապատասխան, կատարվում է սույն հոդվածի 1-ին մասով սահմանված տարիքը լրանալուց հետո` հաջորդ ամսվա 1-ին, եթե պրոբացիայի ծառայողի ծառայության ժամկետը չի երկարաձգվել:

**Հոդված 43. Պրոբացիայի ծառայությունից ազատվածներին տրվող վճարումները և կենսաթոշակի ապահովումը**

1. Պրոբացիայի ծառայությունից ազատվածներին տրվող վճարումները, արտոնությունները, կենսաթոշակի ապահովումը և կենսաթոշակ նշանակելու պայմանները, տեսակները, կենսաթոշակի անցնելու կապակցությամբ տրվող դրամական օգնությունը և վճարումները, ծառայության ստաժի հաշվարկման կարգը, ինչպես նաև սոցիալական ապահովության հետ կապված մյուս հարաբերությունները սահմանվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով, զինծառայողների սոցիալական ապահովության հարաբերությունները կարգավորող օրենքներով և այլ իրավական ակտերով:

**Հոդված 44. Պրոբացիայի ծառայության կադրերի ռեզերվը**

 1. Պրոբացիայի ծառայության կադրերի ռեզերվում գրանցվում են սույն օրենքի 40-րդ հոդվածի 1-ին մասի 3-4-րդ կետերով նախատեսված հիմքերով զբաղեցրած պաշտոնից ազատված ծառայողները: Պրոբացիայի ծառայության կրտսեր խմբի պաշտոններ զբաղեցնող ծառայողները կադրերի ռեզերվում չեն գրանցվում:

2. Պրոբացիայի ծառայության կադրերի ռեզերվում ծառայողի մեկանգամյա գտնվելու առավելագույն ժամկետը 6 ամիս է, սակայն ոչ ավելի, քան մինչև ծառայողի 60 տարին լրանալը:

3. Պրոբացիայի ծառայության կադրերի ռեզերվում գտնվելու առաջին չորս ամիսների համար ծառայողին վճարվում է նրա զբաղեցրած վերջին պաշտոնի համար սահմանված պաշտոնային դրույքաչափը: Այն դեպքում, երբ պրոբացիայի ծառայության կադրերի ռեզերվում գտնվելու ընթացքում ծառայողն անձնական նախաձեռնությամբ ազատվում է պրոբացիայի ծառայությունից, ապա պրոբացիայի ծառայողի վարձատրությունն իրականացվում է կադրերի ռեզերվում փաստացի գտնվելու ժամանակաշրջանին համապատասխան:

4. Պրոբացիայի ծառայության կադրերի ռեզերվը վարվում է «Քաղաքացիական ծառայության մասին» օրենքով սահմանված կարգով:

**Գ Լ ՈՒ Խ  13**

***ՊՐՈԲԱՑԻԱՅԻ ԾԱՌԱՅՈՒԹՅՈՒՆՈՒՄ ԾԱՌԱՅՈՒԹՅԱՆ ԿԱՄ ՊԱՇՏՈՆՈՒՄ ՎԵՐԱԿԱՆԳՆՈՒՄԸ***

**Հոդված 45. Ծառայության կամ պաշտոնում վերականգնումը**

1. Ծառայությունից կամ պաշտոնից անհիմն կամ անօրինական ազատված կամ փոխադրված պրոբացիայի ծառայողը ենթակա է իր ծառայությունում կամ պաշտոնում վերականգնման: Անհիմն կամ անօրինական իջեցված դասային աստիճանը ենթակա է վերականգնման:

**Հոդված 46. Վեճերի լուծման համար դիմելու կարգը և ժամկետները**

1. Ծառայությունում փոխադրվելու, պաշտոնը կամ դասային աստիճանը իջեցվելու, կարգապահական տույժի ենթարկվելու, ծառայությունից ազատելվու հետ չհամաձայնվելու դեպքում պրոբացիայի ծառայողը կարող է վերադասության կամ դատական կարգով բողոքարկել այդ իրավական ակտը` դրան ստորագրությամբ ծանոթանալու օրվանից հետո` մեկամսյա ժամկետում:

**Հոդված 47. Դասային աստիճանի շնորհումը և ծառայության ժամկետի հաշվարկը ծառայության վերականգնումից հետո**

1. Ծառայությունից անհիմն կամ անօրինական ազատված և հետագայում վերականգնված ծառայողի անընդմեջ ծառայության ստաժում, հերթական դասային աստիճան շնորհելու ժամկետում, տոկոսային հավելավճարը հաշվարկելիս և կենսաթոշակ նշանակելիս հաշվարկվում է նաև անհիմն կամ անօրինական ազատումից մինչև վերականգնումն ընկած ժամանակահատվածը:

2. Ծառայությունից անհիմն կամ անօրինական ազատված, պաշտոնը կամ դասային աստիճանն իջեցված ծառայողներին մինչև դրանց վերականգնումն ընկած ժամանակահատվածի համար տրվում է դրամական փոխհատուցում` նրան չվճարված աշխատավարձի չափով:

3. Պրոբացիայի այն ծառայողներին, ովքեր ազատման պահից մինչև վերականգնվելն աշխատել են այլ կազմակերպություններում կամ զբաղվել են ձեռնարկատիրական գործունեությամբ, ստանում են հատուցում, եթե այլ աշխատանքից ստացած ամսական եկամուտը ավելի քիչ է, քան զբաղեցրած պաշտոնին համապատասխանող պաշտոնային դրույքաչափը: Հատուցումը վճարվում է նրանց` ծառայությունում զբաղեցրած վերջին պաշտոնի պաշտոնեական դրույքաչափի և ծառայությունից ազատված ժամանակահատվածում ստացած ամսական եկամտի միջև եղած տարբերության չափով:

**Գ Լ ՈՒ Խ  14**

***ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ***

**Հոդված 48. Օրենքի ուժի մեջ մտնելը**

1. Սույն օրենքն ուժի մեջ է մտնում 2023 թվականի հունվարի 1-ից։

2. Սույն օրենքի 31-րդ հոդվածի 3-րդ մասով նախատեսված կարգավորումը ուժի մեջ է մտնում 2022 թվականի հոկտեմբերի 1-ից, և տարածվում է մինչև սույն օրենքի ուժի մեջ մտնելը Հայաստանի Հանրապետության արդարադատության նախարարության պրոբացիայի ծառայությունում ծառայություն իրականացնող ծառայողների նկատմամբ:

**Հոդված 49. Սույն օրենքից բխող իրավական ակտերն ընդունելը**

1. Սույն օրենքից բխող ենթաօրենսդրական նորմատիվ իրավական ակտերը ընդունվում են սույն օրենքն ուժի մեջ մտնելուց հետո եռամսյա ժամկետում։

**Հոդված 50. Պրոբացիայի ծառայողների առաջին կատարողականի գնահատումը**

1. Պրոբացիայի ծառայողների առաջին կատարողականի գնահատումն իրականացվում է սույն օրենքն ուժի մեջ մտնելուց հետո` վեց ամիս հետո:

**Հոդված 51. Նախկինում կիրառված կարգապահական տույժերը հաշվի առնելը**

1. Պրոբացիայի ծառայողների նկատմամբ մինչև սույն օրենքի ուժի մեջ մտնելը կիրառված կարգապահական տույժերը պահպանվում են:

2. Պրոբացիայի ծառայողին սույն օրենքի 39-րդ հոդվածի 1-ին մասի 5-րդ կետի հիմքով ծառայությունից ազատելիս հաշվի են առնվում մինչև սույն օրենքի ուժի մեջ մտնելը նրա նկատմամբ կիրառված և սահմանված կարգով չմարված կարգապահական տույժերը:

**Հոդված 52. Նախկինում շնորհված կոչումները և դասային աստիճանները**

1. Պրոբացիայի ծառայությունում ծառայողներին նախկինում շնորհված կոչումները և դասային աստիճանները, անկախ նրանց զբաղեցրած պաշտոններից, համապատասխանեցվում են սույն օրենքով սահմանված դասային աստիճաններին: Դասային աստիճան (կոչում) չունեցող ծառայողներին սույն օրենքն ուժի մեջ մտնելուց հետո` վեց ամսվա ընթացքում շնորհվում է զբաղեցրած պաշտոնի համար նախատեսված նվազագույն դասային աստիճան:

**Հոդված 53. Պրոբացիայի ծառայության ստաժի հաշվարկը**

1. Մինչև սույն օրենքի ուժի մեջ մտնելը պրոբացիայի ծառայողների, կամ ազատազրկման հետ կապված կամ ազատազրկման հետ չկապված պատիժներ կատարած կամ կամ դրանց իրականացման նկատմամբ վերահսկողություն իրականացրած ծառայողների աշխատանքային ստաժը հաշվարկվում է պրոբացիայի ծառայության ստաժի մեջ։

**Հոդված 54. Հայաստանի Հանրապետության արդարադատության նախարարության պրոբացիայի ծառայության քաղաքացիական ծառայողներին պրոբացիայի ծառայողներ համարելը**

 1. Սույն օրենքն ուժի մեջ մտնելուց հետո սույն օրենքի 5-րդ հոդվածի 2-րդ մասով նախատեսված կառուցվածքային ստորաբաժանումներում ծառայող Հայաստանի Հանրապետության արդարադատության նախարարության պրոբացիայի ծառայության քաղաքացիական ծառայողները համարվում են պրոբացիայի ծառայողներ և նշանակվում են իրենց զբաղեցրած պաշտոնին համապատասխան պրոբացիայի ծառայության պաշտոնի։

**Հոդված 55. Պրոբացիայի ծառայության ծառայողների աշխատավարձի պահպանումը**

1. Սույն օրենքն ուժի մեջ մտնելուց հետո Հայաստանի Հանրապետության արդարադատության նախարարության պրոբացիայի ծառայության քաղաքացիական ծառայողները պրոբացիայի ծառայության համապատասխան պաշտոնի նշանակվելիս չեն կարող ստանալ ավելի ցածր աշխատավարձ այն աշխատավարձի չափից, որը ստացել են սույն օրենքն ուժի մեջ մտնելուց առաջ։